Jakob Axel Nielsen (KF), 2010-01-21:
Jeg takker for forespørgslen.
Der spørges til, hvilke planer Ministeriet for Sundhed og Forebyggelse har for de kommende 4 år med hensyn til indsatsen mod kemikaliers indvirkning på sundheden.
Lad mig starte med at sige, at indsatsen mod sundhedsfarlige stoffer i vores hverdag kræver et meget tæt samarbejde på tværs af myndighedsområder, og det gælder også mellem miljømyndigheder og sundhedsmyndigheder.
Der er et godt samarbejde mellem Miljøministeriet og Ministeriet for Sundhed og Forebyggelse.
Vi samarbejder i en række arbejdsgrupper og nogle netværk, hvor indsatsen koordineres.
For god ordens skyld vil jeg gerne give Folketinget et billede af de arbejdsgrupper og netværk, som både Miljøstyrelsen og Sundhedsstyrelsen indgår i, og som bl.a. har med kemikalier og hormonforstyrrende stoffer at gøre.
I 2003 udsendte regeringen sin handlingsplan »Miljø og sundhed hænger sammen«.
For at følge op på handlingsplanen blev der nedsat en tværministeriel arbejdsgruppe om miljø og sundhed.
Miljøstyrelsen er formand for den arbejdsgruppe, og både Ministeriet for Sundhed og Forebyggelse og Sundhedsstyrelsen har repræsentanter i gruppen.
De øvrige deltagere er fra Arbejdstilsynet, Fødevarestyrelsen og Erhvervsog Byggestyrelsen.
I den tværministerielle gruppe udvekles der oplysninger om de aktuelle emner inden for miljø og sundhed, som styrelserne arbejder med, og det drøftes, hvilke miljøfaktorer der af hensyn til folkesundheden er et særligt behov for at sætte ind over for, og det gælder også kemikalier.
Gruppen udveksler viden, og styrelserne afstemmer deres udmeldinger til offentligheden.
I det forum ser man også på, om der måtte være behov for et øget samarbejde om nogle konkrete emner.
I 2006 blev der oprettet en netværksgruppe om miljø- og sundhedsrisikovurdering og risikohåndtering af nanomaterialer.
Endvidere er Dansk Standard, Forbrugerrådet og DHI, der arbejder med vand, miljø og sundhed , repræsenteret i gruppen.
Det overordnede formål for netværksgruppen er at vurdere og diskutere håndteringen af nanomaterialer i kemikalielovgivningen og i EU’s kemikalieforordning, REACH, og i relation til initiativer, som kommer fra OECD.
Gruppen har også til opgave at drøfte risikovurdering og risikohåndtering i forhold til miljø og sundhed.
I 2007 blev der oprettet et myndighedsnetværk for hormonforstyrrende stoffer efter ønske fra den Tværministerielle Gruppe om Miljø og Sundhed.
Miljøstyrelsen er formand for netværket, og fra Ministeriet for Sundhed og Forebyggelse deltager repræsentanter for Lægemiddelstyrelsen og repræsentanter for Sundhedsstyrelsen.
De øvrige institutioner, der er repræsenteret i netværket, er Arbejdstilsynet, Fødevarestyrelsen, Ministeriet for Fødevarer, Landbrug og Fiskeri samt Forsknings- og Innovationsstyrelsen.
Erhvervs- og Byggestyrelsen orienteres, når det findes relevant.
Formålet med netværket er at informere om relevante aktiviteter i de enkelte ministerier og styrelser i relation til hormonforstyrrende stoffer og at fremlægge ny viden med henblik på en samlet indsats på området.
I 2008 nedsatte Sundhedsstyrelsen det Rådgivende Videnskabelige Udvalg for Miljø og Sundhed.
Det er et tværgående netværkssamarbejde mellem institutioner, der forsker inden for miljø og sundhed.
Medarbejdere fra Miljøstyrelsen deltager meget ofte i udvalgets videnskabelige formidlingsmøder og bidrager fra tid til anden også med indlæg.
Udvalget kortlægger forskningsbehov på området og arbejder for at skaffe nye forskningsmidler til området.
Udvalget driver også en national database over igangværende forskningsprojekter på området og formidler viden om nye forskningsresultater til Sundhedsstyrelsen og andre offentlige myndigheder, til de relevante forskningsmiljøer, ansatte inden for sundheds- og miljøområdet, pressen og den øvrige interesserede offentlighed.
Videncenter for Allergi er et nationalt center, der varetager opgaver vedrørende forskning, overvågning, information og forebyggelse af allergi over for kemiske stoffer, specielt i forbrugerprodukter.
Miljøstyrelsen er formand for styregruppen for det center, og Sundhedsstyrelsen indgår i styregruppen.
Videncenter for Duft- og Kemikalieoverfølsomhed er et nationalt center finansieret af Miljøministeriet, som varetager opgaver vedrørende forskning og information om duft- og kemikalierelaterede symptomer.
Miljøstyrelsen er formand for centeret, mens Sundhedsstyrelsen indgår i styregruppen for centeret.
Endelig indgår Sundhedsstyrelsen i styregruppen for Center for Hormonforstyrrende Stoffer, hvor Miljøstyrelsen er formand for styregruppen.
Centeret danner ramme om et tværgående forskningsnetværk, hvor formålet er at indsamle og opbygge ny viden om hormonforstyrrende stoffer med særlig fokus på danske forhold og målrettet myndighedernes forebyggende arbejde.
Alle disse tre centre er i dag er finansieret af Miljøministeriet.
Ministeriet for Sundhed og Forebyggelse har i en årrække ydet tilskud til Rigshospitalet til et overvågningsprogram om mænds sædkvalitet, hvor 225 unge mænd hvert år undersøges med henblik på at få konstateret, om danske mænds sædkvalitet ændrer sig.
Sundhedsstyrelsen planlægger at foretage en evaluering af resultaterne af overvågningen af mænds sædkvalitet i år.
Sundhedsstyrelsen har også gennem en årrække deltaget aktivt i forberedelserne og gennemførelsen af flere ministerkonferencer om miljø og sundhed og bidrager sammen med Miljøstyrelsen aktuelt til forberedelserne af den kommende WHO-ministerkonference, som afholdes i marts 2010.
Især siden den seneste ministerkonference i Budapest i 2004 har børns miljø og sundhed været meget højt prioriteret.
På konferencen i marts i år er der foruden en fortsat prioritering af børns miljø og sundhed bl.a. fokus på klimaændringer og på sundhed.
Jeg har nu givet et overblik over de samarbejdsflader, der er mellem Miljøministeriet og Ministeriet for Sundhed og Forebyggelse, når det drejer sig om kemikalier og hormonforstyrrende stoffer.
Vi samarbejder også på en række andre områder, både nationalt og internationalt, så samarbejdet omfatter ikke kun kemikalieområdet, men i lige så høj grad andre områder inden for miljø og sundhed.
Der blevet spurgt til, hvilke planer jeg har for at forbedre koordineringen af og bidraget til Miljøministeriets arbejde, og svaret er, at jeg vil fortsætte det gode samarbejde.
For så vidt angår spørgsmålet om finansieringen af aktiviteterne på området, hæfter jeg mig ved, at de videncentre, jeg har omtalt, er finansieret med statslige midler – de midler, som er afsat i forbindelse med kemikaliehandlingsplanen.
Det er jo det, der er vigtigt.
Staten har afsat midlerne, og om pengene afsættes på Miljøministeriets finanslovkonti eller på andre, er vel i den her sammenhæng ikke interessant.
For så vidt angår spørgsmålet om forskning i hormonforstyrrende kemikalier, bl.a. med henblik på hurtig substitution og forbud mod disse stoffer i Danmark, EU og globalt, kan jeg henvise til samarbejdet mellem vore to ministerier.
Vi bidrager fra sundhedsmyndighedernes side med sundhedsfaglig viden til det arbejde, som udføres i regi af Miljøministeriet, og det gør vi selvfølgelig også, når det handler om forberedelse af lovgivning og om Miljøministeriets internationale forhandlinger herom.
Når alt det er sagt, vil jeg gerne understrege, at jeg som sundhedsminister selvsagt er optaget af sammenhængen mellem miljøfaktorer og vores sundhed.
Det er utrolig vigtigt, at vi har det bredest mulige grundlag for at sikre borgerne bedst muligt mod skadelige virkninger af kemikalier og andre sundhedsfarlige stoffer.
Og det er vigtigt med et samarbejde, der går på tværs af ministerierne.
Det gælder ikke blot Miljøministeriet og Ministeriet for Sundhed og Forebyggelse, men også andre ministerier som f.eks. Ministeriet for Fødevarer, Landbrug og Fiskeri, Beskæftigelsesministeriet via Arbejdstilsynet og Økonomi- og Erhvervsministeriet via Erhvervs- og Byggestyrelsen.
Der er ingen tvivl om, at vi på kemikalieområdet i fællesskab skal gøre en stærk indsats.